Waarheen nou vir die Stormers?Ai, wees maar bly as jy nie Sondagoggend ŉ Stormersondersteuner is nie, want hoe kan jy verduidelik wat Saterdag in Buenos Aires gebeur het? Is dit die afrigter(s) se skuld, is dit die spelers se vaardighede wat nie aan die vereistes voldoen nie of is daar probleme in die span of dalk met die spangees? Dit is van die vrae wat Sondagoggend onomwonde gevra sal word nadat die Jaguares die Stormers Saterdag in Buenos Aires met 25-14 geklop het nadat hulle rustyd met 15-7 voor was. Ja, ja, ja, dit was half te verwagte dat die Jaguares die oogskille sou afhaal nadat die Argentynse Poemas (letterlik die Jaguares in nasionale truie) twee keer in Junie deur ŉ uitgedunde Walliese span en ook baie maklik deur Skotland getroef is. Die Poemas wou nie meer onder die nasionale afrigter, Daniel Hourcade, voortspeel nie. Hulle verkies die Jaguares se afrigter, Mario Ledesma, bo hom en daarom is hulle as die Jaguares ŉ ander gedierte. Sewe opeenvolgende oorwinnings in die Superreeks getuig mos daarvan. Maar dit gaan eintlik alles oor die Stormers. Tien Springbokke in die beginspan en nog drie op die plaasvervangersbank. Wat het dan skeefgeloop, veral as hulle meer besit gehad het (54% teenoor 46% volgens die wedstrydstatistiek), 64% teenoor 36% gebiedsvoordeel geniet het en minder moes verdedig? Die Jaguares het baie, baie meer geskop (22 keer teenoor nege), maar dit was fynberekende taktiese skoppe deur twee skrumskakels, Gonzalo Bertranou en Thomas Landajo, en die losskakel, Nicolás Sánchez. Dan het die Jaguares ook vyf van die Stormers se lynstane afgeneem, baie meer fases afgedwing en die Stormers se gebrekkige verdedigingspatroon oopgeruk. Om dit behoorlik in te vryf het die Jaguares, nadat ŉ strafskop aan die einde van die wedstryd aan hulle toegeken is, verkies om nog ŉ aanslag op die Stormers se doellyn van stapel te stuur. Hulle wou dit invryf, nog ŉ sielkundige slag slaan, steeds hul oorheersing bewys. Nou is die vraag: Waar was die trots, die vaardighede, die passie en Stormers-tradisie? Voor die wedstryd het die Stormersafrigter, Robbie Fleck, laat weet dat die Stormers se grafskrif nog nie geskryf moet word nie. Ja, dis heeltemal waar, want ŉ mens het nie meer woorde daarvoor nie. Puntemakers ‒ Jaguares: (15) 25: Drieë: Bautista Delguy, Matias Orlando, Guido Petti. Doelskoppe: Nicolás Sánchez (2). Strafdoele: Sánchez (2). Stormers: (7) 14: Drieë: Sikhumbuzo Notshe, Dillyn Leyds. Doelskoppe: Jean-Luc du Plessis.